**DRŽAVNOODVJETNIČKO VIJEĆE**

Na temelju članka 152. u vezi članka 158. a stavka 9. Zakona o državnom odvjetništvu (»Narodne novine«, broj 76/09, 153/09, 116/10, 145/10, 57/11, 130/11, 72/13, 148/13, 33/15 i 82/15) na sjednici Državnoodvjetničkog vijeća (u daljnjem tekstu: Vijeće) održanoj \_\_\_\_\_\_\_\_\_\_\_\_ donijelo je

**PRAVILNIK O IZMJENAMA I DOPUNAMA PRAVILNIKA**

**O NAČINU I PROVOĐENJU TE OCJENJIVANJU PISANOG ISPITA I USMENOG RAZGOVORA**

Članak 1.

U članku 4. stavku 7. Pravilnika o načinu i provođenju te ocjenjivanju pisanog ispita i usmenog razgovora (Narodne novine, broj 140/2013 i 128/2015, u daljnjem tekstu – Pravilnik), iza riječi: „zaporkom“ dodaju se riječi: „koja se sastoji od kombinacije pet znamenki“.

Stavak 8. mijenja se i glasi:

„ (8) Zaporka se bilježi na prvoj stranici pisane radnje, nakon što je kandidat preda. Nakon provedene provjere znanja, osobe iz članka 3. stavka 4. ovog Pravilnika zaporke s imenima kandidata zatvaraju u poseban omot.“

Članak 2.

U članku 5. stavku 1. dodaju se druga i treća rečenica koje glase: „Način obavještavanja kandidata o provjeri znanja određuje predsjednik Vijeća. Ako se kandidati obavještavaju isključivo putem internetske stranice Vijeća, to će se posebno naznačiti u oglasu o slobodnom mjestu zamjenika državnog odvjetnika.“

Članak 3.

U članku 6. stavku 1. iza riječi: „pristupili“ briše se zarez i riječi: „te im dodijeliti osobnu zaporku“.

Stavak 7. mijenja se i glasi:

„(7) Povjerenstvo će pregledati pisane radnje kandidata i utvrditi broj postignutih bodova prema mjerilima iz članka 7. stavka 4. ovog Pravilnika.“

Članak 4.

U članku 7. stavku 4. točki e) iza riječi: „(ukupno 30 /trideset/ bodova)“ umjesto zareza stavlja se točka.

Dodaje se novi stavak 5. koji glasi:

„ (5) Nakon pregleda i ocjene pisanih radnji kandidata, Povjerenstvo će sačiniti listu kandidata koji su pristupili provjeri znanja prema broju ostvarenih bodova na provjeri znanja. Kandidati se navode pod njihovim osobnim zaporkama.“

Članak 5.

Iza članka 7. dodaje se novi članak 7.a koji glasi:

„ Članak 7.a

Kandidate koji su na provjeri znanja ostvarili manje od 66 bodova Vijeće neće pozvati na razgovor.“

Članak 6.

Članak 8. mijenja se i glasi:

„ (1) Kada se na oglas za slobodno mjesto zamjenika Glavnog državnog odvjetnika prijave samo državnoodvjetnički dužnosnici imenovanje kandidata će se obaviti sukladno odredbama članka 157., 158., 159., 161, 109. i 110. stavka 3. Zakona o državnom odvjetništvu.

(2) Kada se na oglas za slobodno mjesto zamjenika Glavnog državnog odvjetnika prijave kandidati koji obnašaju pravosudnu dužnost i koji su ocijenjeni temeljem različitih mjerila, njihovi bodovi iz ocjena obnašanja pravosudnih dužnosti uskladit će se množenjem s koeficijentom (K) koji predstavlja decimalni broj zaokružen na dva decimalna mjesta i izračunava na sljedeći način:

– *najviši mogući bodovi iz najviše ocjene koju je mogao dobiti neki od prijavljenih kandidata u vrijeme prijave na oglas / najviši mogući bodovi iz najviše ocjene koje je pojedini kandidat mogao dobiti u vrijeme njegova ocjenjivanja.*

(3) Kada se na oglas za slobodno mjesto zamjenika Glavnog državnog odvjetnika prijave kandidati koji u trenutku podnošenja prijave na oglas ne obnašaju pravosudnu dužnost ili obnašaju pravosudnu dužnost, a ne mogu biti ocijenjeni sukladno pravilima za ocjenjivanje pravosudnih dužnosnika, Vijeće će provesti postupak provjere znanja sukladno članku 158.a Zakona o državnom odvjetništvu i odredbama ovog Pravilnika.

(4) Bodovi iz ocjena obnašanja pravosudne dužnosti kandidata usklađuju se s bodovima kandidata dobivenim na provjeri znanja množenjem s koeficijentom (K) koji predstavlja decimalni broj zaokružen na dva decimalna mjesta i izračunava se na sljedeći način:

*–150 / najviši mogući bodovi iz najviše ocjene koje je pojedini kandidat mogao dobiti u vrijeme njegova ocjenjivanja.*

(5) U slučaju iz stavka 2. i 3. ovog članka, kandidati će se pozvati na razgovor, osim kandidata iz članka 7.a ovog Pravilnika.“

Članak 7.

Naslov iznad članka 9. mijenja se i glasi: „*2. Razgovor s kandidatima*“.

Članak 8.

U članku 9. stavku 1. iza riječi: „razgovor“ dodaju se riječi: „s kandidatima“.

U stavku 6. riječ: „Boj“ zamjenjuje se riječju: „Broj“, iza brojke: „0.5“ briše se zarez i riječi: „a u suprotnome na puni manji broj“.

Članak 9.

U članku 10. stavak 1. mijenja se i glasi:

„(1) Na temelju rezultata provjere znanja, odnosno broja bodova iz ocjene obnašanja pravosudne dužnosti i ostvarenih bodova na razgovoru, Vijeće sastavlja listu prvenstva kandidata te, nakon postupanja sukladno članku 161.a Zakona o državnom odvjetništvu, donosi odluku o imenovanju.“

Članak 10.

U članku 11. stavku 1. druga rečenica briše se.

U stavku 2. brojka: „20“ zamjenjuje se brojkom: „30“.

Stavak 3. se briše.

Članak 11.

U članku 12. stavak 1. i 2. mijenjaju se i glase:

„(1) Na razgovor se pozivaju kandidati koji su zadovoljili na psihološkom testiranju na koje ih je uputilo Vijeće. Ako se kandidati pozivaju isključivo putem internetske stranice Vijeća, to će se posebno naznačiti u oglasu o slobodnom mjestu zamjenika državnog odvjetnika.

(2) Na razgovoru se ocjenjuju odgovori kandidata u odnosu na pitanja:

a) prikaz dosadašnjeg rada i viđenje budućeg rada u sustavu državnog odvjetništva,

b) uloga i položaj državnog odvjetništva i

c) etika i važnost poštivanja ljudskih prava.“

U stavku 4. riječi: „naziv državnog odvjetništva ili suda u kojem je polaznik Državne škole za pravosudne dužnosnike bio raspoređen na mjesto višeg savjetnika“ zamjenjuju se riječima: „mjesto zaposlenja“.

U stavku 5. dodaje se četvrta rečenica koja glasi: „Dobiveni broj bodova zaokružuje se na dvije decimale.“

U stavku 6. riječ: „tri“ zamjenjuje se riječju: „dvije“.

Stavak 7. mijenja se i glasi:

„(7) Nakon obavljenog razgovora, Vijeće će utvrditi listu prvenstva i sukladno utvrđenoj listi prvenstva, nakon postupanja sukladno članku 161.a Zakona o državnom odvjetništvu, donijeti odluku o imenovanju.“

Članak 12.

U člancima 1. do 13. Pravilnika riječi: „usmeni razgovor“ u odgovarajućem padežu zamjenjuju se riječju: „razgovor“ u odgovarajućem padežu.

Članak 13.

Ovaj Pravilnik stupa na snagu prvog dana od dana njegove objave u „Narodnim novinama“.